Ehdotus neuvoston direktiiviksi terveyttä koskevista kysymyksistä lihavalmisteiden ja tiettyjen muiden eläinperäisten tuotteiden tuotannossa ja markkinoille saattamisessa annetun direktiivin 77/99/ETY muuttamisesta



Virallinen lehti nro C 192 , 26/07/1995 s. 0005



Ehdotus neuvoston direktiiviksi terveyttä koskevista kysymyksistä lihavalmisteiden ja tiettyjen muiden eläinperäisten tuotteiden tuotannossa ja markkinoille saattamisessa annetun direktiivin 77/99/ETY muuttamisesta (95/C 192/05) (ETA:n kannalta merkityksellinen teksti) KOM(95) 185 lopull. (Komission esittämä 19 päivänä toukokuuta 1995) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon terveyttä koskevista kysymyksistä lihavalmisteiden ja tiettyjen muiden eläinperäisten tuotteiden tuotannossa ja markkinoille saattamisessa annetun neuvoston direktiivin 77/99/ETY (1), sellaisena kuin se on viimeksi muutettuna direktiivillä 92/118/ETY (2), ja erityisesti sen 19 artiklan, ottaa huomioon komission ehdotuksen, sekä katsoo, että direktiivin 77/99/ETY liitteen tietyt kohdat on muutettava lihanjalostusalan tekniikan kehityksen huomioon ottamiseksi ja teknisten vaatimusten saattamiseksi nykyisiä käytäntöjä vastaaviksi, sen vuoksi on tarpeen muuttaa laitosten hyväksyntää koskevia yleisiä edellytyksiä, tiloihin, laitteisiin ja työvälineisiin sovellettavia yleisiä hygieniavaatimuksia, lihavalmisteita valmistavia laitoksia koskevia erityisiä hygieniavaatimuksia, sekä lihavalmisteiden käärimistä, pakkaamista, merkitsemistä, terveysmerkintää, varastointia ja kuljetusta koskevia edellytyksiä, ja lihapohjaisia valmisaterioita ja sulatettua eläinrasvaa koskevia erityisiä edellytyksiä, ja olisi vahvistettava väliaikaiset toimenpiteet, jotta voitaisiin välttää useampien terveysmerkintöjen tekeminen muita eläinperäisiä tuotteita sisältäviin lihavalmisteisiin, kunnes olemassa olevien tekstien yksinkertaistamista koskevat lopulliset toimenpiteet vahvistetaan, ON ANTANUT TÄMÄN DIREKTIIVIN: 1 artikla Muutetaan direktiivin 77/99/ETY liite seuraavasti: 1. Korvataan liitteessä A olevan I luvun 2 kohdan e alakohta seuraavasti: "e) riittävä tuuletus ja tarvittaessa hyvä höyryn ja vesihöyryn poisto, jotta tiivistymistä pinnoille, kuten seiniin ja kattoon, voidaan vähentää mahdollisimman paljon;". 2. Lisätään liitteessä A olevan I luvun 8 kohtaan seuraava: "Laitteiden ja tarvikkeiden desinfiointiin on käytettävä lämpötilaltaan vähintään + 82 °C olevaa vettä tai muita toimivaltaisen viranomaisen hyväksymiä desinfiointimenetelmiä." 3. Lisätään liitteessä A olevan I luvun 12 kohtaan seuraava: "Jos toimivaltainen viranomainen ei ole läsnä säännöllisesti, laitteiden ja välineiden säilyttämiseen riittää lukittava huonekalu;". 4. Korvataan liitteessä A olevan I luvun 15 kohta seuraavasti: "15. tarkoituksenmukaiset välineet kuljetusvälineiden puhdistusta ja desinfiointia varten, toimivaltaisen viranomaisen salliessa voidaan käyttää laitoksen ulkopuolella sijaitsevia laitteistoja;". 5. Lisätään liitteessä A olevaan I lukuun 16 kohta seuraavasti: "16. Jos jalostaminen kuivaamalla edellyttää, ettei vettä käytetä 2 artiklan b kohdan iv alakohdassa tarkoitettujen tuotteiden valmistuksessa, tiettyjä vaatimuksia ja erityisesti tämän luvun 2 kohdan a ja g alakohdassa vahvistettuja vaatimuksia voidaan mukauttaa. Kuitenkin laitoksen kyseiset osat ja erityisesti ne osat, joissa kuivasekoittaminen ja valmisteiden pakkaamiseen tarkoitettujen astioiden täyttäminen tapahtuu, on puhdistettava ja desinfioitava sellaisilla menetelmillä, jotka eivät edellytä veden käyttämistä." 6. Korvataan liitteessä A olevan II luvun A kohdan 1 alakohdan viimeinen virke seuraavasti: "Puhdistaminen ja desinfioiminen on suoritettava 7 artiklassa tarkoitettujen periaatteiden mukaisia määräaikoja ja menettelyjä noudattaen." 7. Korvataan liitteessä A olevan II luvun A kohdan 5 alakohta seuraavasti: "5. Pesu- ja desinfiointiaineita ja vastaavia aineita on käytettävä valmistajien antamien ohjeiden mukaisesti siten, etteivät ne vaikuta haitallisesti laitteisiin, työvälineisiin, raaka-aineisiin tai tuotteisiin. Laitteet ja työvälineet on tällaisten aineiden käytön jälkeen huuhdeltava huolellisesti juomakelpoisella vedellä, jollei toimivaltainen viranomainen ole sitä mieltä, että näiden aineiden käyttöohjeiden mukaisesti huuhtominen ei ole välttämätöntä. Kunnossapito- ja puhdistusaineita on säilytettävä tämän liitteen I luvun 14 kohdassa määrätyssä tilassa tai kaapissa." 8. Korvataan liitteessä B olevan II luvun 4 kohdan kaksi viimeistä alakohtaa seuraavasti: "Leikkaamiseen ja laukka- ja ruiskusuolaukseen tarkoitettujen tilojen lämpötila saa olla enintään 12 °C leikkaamisen ja suolauksen aikana. Toimivaltaisella viranomaisella on kuitenkin mahdollisuus poiketa tästä lämpötilavaatimuksesta, kun tämä pitää tätä poikkeusta perusteltuna lihavalmisteen valmistustekniikan huomioon ottamiseksi tai kun voidaan osoittaa, että jalostustoimet ovat sellaisia, että raaka-aineet ja lopputuote pidetään niiden hygienian takaavassa asianmukaisessa lämpötilassa." 9. Korvataan liitteessä B olevan III luvun 3 kohta seuraavasti: "3. Muiden eläinperäisten raaka-aineiden käyttäminen lihavalmisteiden valmistuksessa on sallittua, kun mainitut raaka-aineet ovat yhteisön asianmukaisen lainsäädännön vaatimusten mukaisia." 10. Korvataan liitteessä B olevan V luvun 4 kohdan kolmas luetelmakohta seuraavasti: "- valmistuspäivä tai koodi, jonka toimivaltainen viranomainen pystyy tulkitsemaan ja joka mahdollistaa tämän päivän tunnistamisen, pakkauksissa, joita ei ole tarkoitettu lopulliselle kuluttajalle." 11. Korvataan liitteessä B oleva VI luku seuraavasti: "VI LUKU Terveysmerkintä 1. Lihavalmisteissa on oltava terveysmerkki kussakin vähittäismyyntilähetyksessä. Merkki on tehtävä laitoksessa tai käärimiskeskuksessa selvästi näkyvään paikkaan valmistuksen aikana tai välittömästi sen jälkeen. Merkin on oltava lukukelpoinen ja sen kirjainten on oltava selvästi erotettavissa. Terveysmerkin saa painaa tuotteeseen tai kääreeseen tai pakkaukseen taikka tuotteeseen, kääreeseen tai pakkaukseen kiinnitettyyn etikettiin. Terveysmerkinnän saa tehdä myös kiinnittämällä irtoamattomasti kestävästä materiaalista valmistettu levy, joka täyttää kaikki hygieniavaatimukset ja erityisesti yhteisön vaatimukset elintarvikkeiden kanssa kosketuksiin joutuvista materiaaleista. Terveysmerkki on tehtävä siten, ettei sitä voida käyttää uudelleen. 2. Edellä 1 kohdasta poiketen lihavalmisteiden terveysmerkintää ei tarvita: a) kuormauslavalle lastatuissa ja hyväksytyssä laitoksessa jatkojalostukseen tai käärimiseen tarkoitetuissa lihavalmisteissa edellyttäen, että: - mainituissa lihavalmisteita sisältävissä lähetyksissä on ulkopuolella terveysmerkki, - vastaanottajalaitos pitää erikseen kirjaa tämän kohdan mukaisesti vastaanotettujen lihavalmisteiden määristä, laadusta ja alkuperästä, - lihavalmisteiden määräpaikka ja käyttötarkoitus on selvästi merkitty ulomman pakkauksen ulkopinnalle; b) käärimättömissä ja pakkaamattomissa lihavalmisteissa, jotka valmistaja myy irtotavarana vähittäiskauppiaille edellyttäen, että: - lihavalmisteet sisältävässä uloimmassa astiassa ja saateasiakirjoissa on terveysmerkki, - vastaanottajana olevat vähittäiskauppiaat pitävät erikseen kirjaa tämän kohdan mukaisesti vastaanotettujen lihavalmisteiden määristä, laadusta ja alkuperästä. 3. Terveysmerkin on oltava soikea ja sisällettävä seuraavat tiedot: a) joko: - yläosassa: lähettäjämaan alkukirjaimet suuraakkosin: B, DK, D, EL, ES, F, IRL, I, L, NL, P, UK, AT, FI, SE, jota seuraa laitoksen tai 17 artiklan toisen luetelmakohdan mukaisesti vahvistettavien yksityiskohtaisten sääntöjen mukaisen uudelleenkäärimiskeskuksen hyväksyntänumero ja tarvittaessa koodinumero, joka ilmaisee tuotteen, jota varten laitos on hyväksytty, - alaosassa: jokin seuraavista kirjainlyhenteistä: CEE, EØF, EWG, EOK, EEC, EEG, ETY; b) tai: - yläosassa lähettäjämaan nimi suuraakkosin; - keskellä laitoksen tai 17 artiklan toisen luetelmakohdan mukaisesti vahvistettavien yksityiskohtaisten sääntöjen mukaisen uudelleenkäärimiskeskuksen hyväksyntänumero ja tarvittaessa koodinumero, joka ilmaisee tuotteen, jota varten laitos on hyväksytty; - alaosassa jokin seuraavista kirjainlyhenteistä: CEE, EØF, EWG, EOK, EEC, EEG, ETY; 4. Kun lihavalmiste sisältää muita eläinperäisiä valmistusaineita, kuten kalastus-, maito- tai munatuotteita, on tehtävä ainoastaan yksi terveysmerkki." 12. Korvataan liitteessä B olevan VII luvun 1 kohta seuraavasti: "1. Lihavalmisteita on säilytettävä liitteessä B olevan I luvun 1 kohdan a alakohdassa määrätyissä tiloissa tai, kun kyseessä ovat lihavalmisteet, joita ei saa säilyttää huoneenlämmössä, 2 artiklan 8 kohdassa tarkoitetuissa tai muiden asiaa koskevien direktiivien mukaisesti hyväksytyissä kylmävarastoissa. Lihavalmisteet, joita saa säilyttää huoneenlämmössä, voidaan kuitenkin varastoida toimivaltaisen viranomaisen hyväksymiin varastoihin, jotka ovat rakenteeltaan kestäviä ja helppo puhdistaa ja desinfioida." 13. Lisätään liitteessä B olevaan VII lukuun kohta seuraavasti: "5. Kaupanpitämisen ensimmäisessä vaiheessa lihavalmisteiden mukana on oltava 3 artiklan A kohdan 9 alakohdan b alakohdan i alakohdassa tarkoitettu kaupallinen asiakirja; jos lihavalmisteet kootaan uudelleen yhteen ja/tai kääritään uudelleen uudelleenkäärimiskeskuksessa, tarvittavat säännökset vahvistetaan 17 artiklan toisen luetelmakohdan mukaisesti." 14. Korvataan liitteessä B olevan VIII luvun B kohta seuraavasti: "B. Ilmatiiviisti suljetuissa astioissa olevia lihavalmisteita valmistavan laitoksen hoitajan tai johtajan on lisäksi tarkastettava pistokokein, että: 1. huoneenlämmössä säilytettäviksi tarkoitetut lihavalmisteet lämpökäsitellään siten, että patogeeniset mikrobit sekä patogeenisten mikro-organismien itiöt tuhoutuvat tai inaktivoituvat. Valmistusmuuttujista, kuten lämmitysajasta, lämpötilasta, täyttämisestä, astioiden koosta jne., on pidettävä kirjaa. Lämpökäsittelylaitteistossa on oltava valvontalaitteet, jotta voitaisiin varmistaa, että astiat on käsitelty lämmöllä tehokkaasti; 2. tyhjät astiat vastaavat yhteisön säännöksiä elintarvikkeiden kanssa kosketuksiin joutuvista materiaaleista; 3. päivittäisen tuotannon tarkastukset suoritetaan etukäteen määrätyin välein sulkemisen tehokkuuden varmistamiseksi. Tätä varten käytettävissä on oltava sopiva laite suljettujen astioiden poikkileikkauksen ja saumojen repeämien tarkastusta varten; 4. valmistaja tekee lisätarkastukset sen varmistamiseksi, että jalostetut tuotteet on käsitelty tehokkaasti suorittamalla: - inkubointikokeet. Tuotteita inkuboidaan 37 °C:ssa seitsemän päivän ajan tai 35 °C:ssa kymmenen päivän ajan tai muuta vastaavaa yhdistelmää noudattaen; - sisällön ja astioiden mikrobiologiset kokeet laitoksen laboratoriossa tai muussa hyväksytyssä laboratoriossa; 5. tarvittavat tarkastukset suoritetaan sen varmistamiseksi, että jäähdytysvesi sisältää käytön jälkeen jäännösklooria. Jäsenvaltiot voivat kuitenkin myöntää poikkeuksen tästä vaatimuksesta, jos vesi täyttää direktiivin 80/778/ETY vaatimukset." 15. Korvataan liitteessä B olevan IX luvun 2 kohdan a alakohta seuraavasti: "2. a) Valmisateriaan sisältyvä lihavalmiste on heti sen keittämisen jälkeen: i) joko sekoitettava muihin valmistusaineisiin heti, kun tämä on käytännössä mahdollista; tässä tapauksessa ajan, jolloin lihavalmisteen lämpötila on välillä 10-60 °C, on oltava mahdollisimman lyhyt; ii) tai jäähdytettävä enintään 10 °C:n lämpötilaan ennen muihin valmistusaineisiin sekoittamista. Jos muita valmistusmenetelmiä käytetään, ne on hyväksyttävä 20 artiklassa säädettyä menettelyä noudattaen." 16. Korvataan liitteessä C olevan II luvun A kohdan 2 alakohdan a alakohta seuraavasti: "a) kylmävarasto, jollei raaka-aineita kerätä ja käsitellä B kohdan 3 alakohdan b alakohdassa ja B kohdan 3 alakohdan c alakohdassa määrättyjen aikojen kuluessa;". 17. Poistetaan liitteessä C olevan II luvun B kohdan 7 alakohdasta sanat "raaka-aineiden tuotantoa varten." 18. Korvataan liitteessä C olevan II luvun B kohdan 8 alakohta seuraavasti: "8. Sulatetun eläinrasvan on laadusta riippuen täytettävä seuraavat vaatimukset: >TAULUKON PAIKKA> " 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ennen 1 päivää tammikuuta 1996. Niiden on ilmoitettava annetuista säädöksistä komissiolle viipymättä. Näissä jäsenvaltioiden antamissa säädöksissä on viitattava tähän direktiivin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. (1) EYVL N:o L 26, 31.1.1977, s. 85 (2) EYVL N:o L 62, 15.3.1993, s. 49